नवयान

नवयान, जवन के मतलब होला "नया वाहन", एगो खास किसिम के बौद्ध धर्म के रूप ह, जवन डॉ. भीमराव अंबेडकर बनवले रहलें। एकर मकसद रहल समाज के भलाई खातिर बौद्ध सिद्धांतन के लागू कइल, न कि नया संप्रदाय बनावल।

अंबेडकर भारत के संविधान बनावे में मुख्य भूमिका वाला, एगो वकील, नेता आ बौद्ध धर्म के जानकार रहलें। ऊ खुद "अछूत" परिवार में जनमल रहलें, आ बाद में दुनियाभर के मजहब – हिंदू, बौद्ध, सिख, ईसाई, इस्लाम – के 21 साल ले पढ़लन। 1935 में ऊ हिंदू धर्म छोड़े के फैसला कइले रहलें, आ आखिरकार 14 अक्टूबर 1956 के बौद्ध धर्म अंगीकार कइले रहलें, अपना मरे से लगभग छह हफ्ता पहिले।

नवयान बौद्ध धर्म परंपरागत थेरवाद, महायान आ वज्रयान से अलग किसिम के बा, बाकिर ई एकदम नया शाखा ना, बलुक समाजिक सुधार के एगो आंदोलन ह, जवन बौद्ध धर्म के आधुनिक जरूरतन के हिसाब से दोबारा व्याख्या करेला। अंबेडकर ई मानत रहलें कि बौद्ध धर्म समाज सुधार खातिर मार्क्सवादो ले बड़ विकल्प ह।

नवयान के माननिहार लोगन के अक्सर "नवबौद्ध" या "अंबेडकरवादी बौद्ध" कहल जाला। "नवयान बौद्ध" शब्द बहुत कम इस्तेमाल होला। इनकर सबसे जादे अनुयायी महाराष्ट्र में बाड़ें। अंबेडकर के किताब The Buddha and His Dhamma के नवयान बौद्धन खातिर धर्मग्रंथ जइसन मानल जाला।

एह तरीका से, नवयान बौद्ध धर्म, डॉ. अंबेडकर के समाज सुधार आ समानता के विचार पर आधारित एगो आधुनिक बौद्ध आंदोलन ह, जेकर जड़ बौद्ध सिद्धांत में बा, बाकिर मकसद वर्तमान सामाजिक अन्याय के जवाब देवे के बा।

 भारत में इस्थिति 
Scheduled Castes Order (Amendment) Act, 1990 के तहत दलित बौद्धन के आरक्षण के अधिकार देहल गइल आ ऊ लोग के अनुसूचित जाति (SC) के दर्जा भी मान्यता मिलल।

2011 के जनगणना के हिसाब से भारत में कुल 84 लाख बौद्ध बाड़ें, जवना में से करीब 87% (73 लाख) नवयान बौद्ध बाड़ें। एकर लगभग 90% (65 लाख) लोग महाराष्ट्र राज्य में बसल बा।

IndiaSpend के 2017 के रिपोर्ट के मुताबिक, भारत में बौद्धन के साक्षरता दर 81.29% बा, जवन कि देश के औसत 72.98% से अधिक बा। हालाँकि, ई रिपोर्ट नवयान आ अन्य बौद्धन में फर्क ना बतावत बा। महाराष्ट्र में जहाँ अधिकतर नवयान बौद्ध बाड़ें, ओहिजा इनहन लोगन क साक्षरता दर 83.17% बा, जे राज्य के औसत 82.34% से तनिका सा ऊँचे बाटे।

विद्वान ज्याँ दारियाँ (Jean Darian) के हिसाब से, भारत में बौद्ध धर्म में धर्मांतरण आ एकर बढ़ती के पीछे केवल धार्मिक कारण ना, बलुक राजनीतिक आ आर्थिक जरूरत आ प्रशासनिक ढाँचा के विस्तारो जिम्मेदार बा।

संदर्भ

श्रेणी:बौद्ध धर्म के शाखा